Mário Correia

Mário António Pires Correia (Praia da Granja, 26 de Márcio de 1952), ye un eitnomusicólogo pertués, que fundou an Sendin l Centro de Música Tradecional Sonidos de la Tierra. Faç amportantes recuolhas de música tradecional na Tierra de Miranda, que ne ls redadeiros anhos ténen sido eiditadas pula “Sonidos de la Tierra”.

Mário Correia lhicenciou-se an Eiquenomie i al mesmo tiempo dedicou-se al studo i dibulgaçon de las músicas tradecionales. Zde 1970 colaborou na rebista de música popular "MC - Mundo da Canção", eiditada ne l Porto, i fui sou diretor de 1976 a 1998. Rializou ls porgramas de rádio “Cantares de Amigo” i “Eurofonias”, até 1997, i depuis fui un de ls fundadores de la "Mirandum FM", rádio lhocal de l cunceilho de Miranda de l Douro. Antre 1971 i 1998 fui l respunsable pula porgramaçon de l Festibal Antercéltico de l Porto i an 2000 criou l Festibal Antercéltico de Sendin de que ye l mentor i ourganizador.

Colaborou cula eiquipa de la série de telbison “Povo que Canta” na rializaçon de dous filmes dedicados a Trás ls Montes i ten colaborado cun bárias perdutoras de telbison nacionales i strangeiras na rializaçon de filmes decumentales subre las tradiçones musicales populares pertuesas nas árias de la raia cun Castielha i Lhion, percipalmente na Tierra de Miranda.

An 1998 criou, l'eiditora i perdutora musical “Sonidos de la Tierra”, que faç recuolhas musicales de la tradiçon oural pertuesa i yá eiditou mais de 50 discos i bários lhibros, ourganiza cuncertos i festibales, i eidita la rebista de dibulgaçon de la música i de las tradiçones populares "Trad&Folk". An Setembre de 2001, fundou l Centro de Musica Tradecional Sonidos de la Tierra.

Catadorie:Biografies
Catadorie:Eitnógrafos de Pertual
Catadorie:Lhéngua mirandesa